Diari Oficial de la Generalitat Valenciana


Sumari del DOGV 4031, del 28-06-2001 (2001/6222)

ORDRE de 9 de juny de 2001, de la Conselleria de Cultura i Educació, per la qual es convoca un concurs d'ajudes per a la realització d'estades de formació en empreses del professorat de Formació Professional i d'Arts Plàstiques i Disseny.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4031

Data del DOGV
:   28-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/6222


Data del document
:   09-06-2001

Organisme emissor
:   Conselleria de Cultura i Educació

Tipus de document
:   Ordre

Correcció d'errades

 Descriptors 

:   * ajuda pública
    * ensenyament professional
    * educació artística
    * suport econòmic
    * personal docent
    * formació professional
    * pràctiques de formació
    * formació del professorat

ORDRE de 9 de juny de 2001, de la Conselleria de Cultura i Educació, per la qual es convoca un concurs d'ajudes per a la realització d'estades de formació en empreses del professorat de Formació Professional i d'Arts Plàstiques i Disseny. [2001/F6222]
  
Segons disposa la Llei Orgànica d'Ordenació General del Sistema Educatiu (LOGSE) en els articles 56.2 i 56.3, les administracions educatives han de fomentar i afavorir la formació permanent del professorat garantint una oferta diversificada d'activitats de formació, entre les quals destaca la formació en empreses per al professorat de Formació Professional i d'Arts Plàstiques i Disseny.
  
D'altra banda, els nous models de Formació Professional i de les ensenyances de les Arts Plàstiques i de Disseny continguts en la LOGSE, requerixen, entre altres aspectes, vincular els processos d'ensenyança-aprenentatge amb el món laboral i aconseguir una major adaptació de l'oferta educativa a les qualificacions professionals demanades pel mercat de treball.
  
Per a la consecució d'estos objectius, la Conselleria de Cultura i Educació vol promoure les estades formatives en empreses, enteses com una modalitat de la formació permanent del professorat la característica fonamental de la qual és la d'intensificar la relació entre el professorat a què es referix esta ordre i el món laboral i empresarial. Esta modalitat formativa representa un disseny nou en què es combinen coneixements científics i tècnics, procediments de treball, instrumentació, processos i mètodes organitzatius, en la qual es procurarà la màxima integració del professorat en els diferents processos productius, sempre en funció de les possibilitats que oferisca l'entitat o l'empresa col·laboradora.
  
En este procés de recerca d'estructures idònies de formació, cal destacar l'esforç realitzat per les entitats i empreses per a atendre les demandes sol·licitades.
  
La posada en marxa d'esta modalitat formativa exigix un treball de seguiment i avaluació en què és fonamental la col·laboració del professorat participant. En funció dels resultats obtinguts, s'anirà incrementant l'oferta d'esta modalitat formativa, donant així l'oportunitat de participar en este tipus de formació a tot el professorat de Formació Professional i d'Arts Plàstiques i Disseny.
  
Per això, fent ús de les atribucions que em conferix l'article 4.1 del Decret 108/1992, de 6 de juliol, del Govern Valencià, pel qual es regula la concessió de beques.
  
ORDENE
  
Primer. Convocatòria
  
Convocar concurs públic d'ajudes per a la realització d'estades de formació en empreses, tant de la Comunitat Valenciana com dels països de la Unió Europea, dirigit al professorat de Formació Professional Específica i d'Arts Plàstiques i Disseny de centres públics i privats concertats de la Comunitat Valenciana, i aprovar les bases per què es regirà, que s'inclouen en l'annex I d'esta ordre.
  
Segon. Finançament
  
El finançament estarà a càrrec del capítol IV, línia T3143000 del programa 09.04. 421.30 per una quantitat global màxima de 6.000.000 pessetes del pressupost de la Generalitat Valenciana per al 2001. Les ajudes estan finançades per la Generalitat Valenciana (63,2% de fons propis) i pel Fons Social Europeu (36,8% de fons finalistes).
  
Tercer. Resolució
  
El termini màxim per a resoldre les sol·licituds serà de tres mesos des de la publicació de l'ordre en el Diari Oficial de la Generalitat Valenciana. Si no recau resolució expressa en el termini establit, les sol·licituds s'entendran desestimades, sense perjudici del que es dispose quan es dicte la resolució expressa.
  
Disposicions finals
  
Primera
  
Es delega en la Direcció General d'Ordenació, Innovació Educativa i Política Lingüística la resolució de la convocatòria objecte de la present ordre.
  
Segona
  
L'ordre entrarà en vigor el dia de la publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà recórrer potestativament en reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant d'esta conselleria en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació.
  
València, 9 de juny de 2001
  
El conseller de Cultura i Educació,
  
MANUEL TARANCÓN FANDOS
  
Annex I
  
Bases de les ajudes a les estades de formació en empreses del professorat de Formació Professional i d'Arts Plàstiques i Disseny
  
Primera. Objectius
  
Les estades de formació en empreses del professorat de Formació Professional i d'Arts Plàstiques i Disseny, com a model d'intervenció en la formació del professorat, pretén aconseguir els següents objectius:
  
1. Fomentar la cooperació entre els centres educatius i el seu entorn productiu facilitant la relació del professorat de Formació Professional i d'Arts Plàstiques i Disseny amb el món empresarial.
  
2. Potenciar l'aplicació en el centre educatiu dels coneixements i tècniques adquirides, possibilitant l'actualització cientificotècnica del professorat a través del coneixement de procediments de treball, instrumentació, mètodes organitzatius i processos per mitjà de la integració del professorat en els diferents processos productius.
  
3. Adquirir experiències de l'àmbit laboral en l'entorn real de treball.
  
4. Conèixer les diferents tècniques empresarials d'anàlisi de processos (seguiment i control, presa de decisions, etc.) i d'anàlisi de resultats (avaluació de necessitats, formació-demanda laboral, estudis prospectius de perfils professionals, etc.).
  
5. Acostar les tecnologies que s'impartixen en els instituts de Formació Professional i Escoles d'Art a les del món laboral amb què es relacionen.
  
6. Conèixer les possibilitats que oferix el Mòdul de Formació en Centres de Treball, a fi de facilitar la seua programació.
  
Segona. Participants
  
En el concurs podrà participar el professorat que impartisca docència en cicles formatius de Formació Professional Específica i d'Arts Plàstiques i Disseny de centres públics i privats concertats de la Comunitat Valenciana.
  
Tercera. Elecció de l'empresa
  
Les estades de formació en empreses podran realitzar-se en alguna de les entitats o empreses indicades en l'annex II d'esta ordre o bé en qualsevol altra de la Comunitat Valenciana o d'algun país de la Unió Europea amb què el mateix professor participant haja concertat particularment l'estada.
  
En el cas del professorat de la família Sanitat que desitge realitzar l'estada formativa en centres sanitaris dependents de la Conselleria de Sanitat només podrà sol·licitar aquells que figuren en l'annex II.
  
Quarta. Duració i període de realització
  
1. Duració: El període de formació en empreses de la Comunitat Valenciana oscil·larà entre un mínim de 50 hores i un màxim de 160 hores. Si l'estada es realitza en una empresa d'algun país europeu el període de formació serà de 30 hores realitzades en almenys 5 sessions de treball al llarg d'una setmana. El mencionat període no podrà ser coincident amb el seu horari lectiu ni amb les activitats programades pel centre que siguen d'obligat compliment.
  
2. Període de realització: L'estada en una empresa de la Comunitat Valenciana podrà realitzar-se entre el 16 de juliol i el 16 de novembre del 2001, els dos inclosos. Si l'empresa estiguera ubicada en algun altre país de la Unió Europea, el període de l'estada serà entre el 16 de juliol i el 18 de setembre. En cap cas s'autoritzaran estades a realitzar durant el mes d'agost.
  
Quinta. Termini de formalització de sol·licituds
  
1. El termini de presentació de sol·licituds serà de 15 dies hàbils a partir de l'endemà de la publicació de l'ordre al Diari Oficial de la Generalitat Valenciana. Si el període mencionat acaba en dissabte, s'entendrà prorrogat al primer dia hàbil següent.
  
2. Les sol·licituds i documentació complementària, original i còpia, podran presentar-se en el Registre General de la Conselleria de Cultura i Educació i de les direccions territorials de Cultura i Educació, sense perjudici del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si, fent ús d'este dret, l'expedient es tramita per correu, caldrà ajustar-se a l'article 31 del Reial Decret 1.829/1999, de 31 de desembre, pel qual s'aprova el reglament pel qual es regula la prestació dels servicis postals.
  
3. Podrà presentar-se més d'una sol·licitud per professor per a realitzar més d'una estada en empreses distintes, però la suma total d'hores en les diverses empreses no ha de sobrepassar el màxim establit de 160 hores.
  
4. El professorat que haja participat en convocatòries anteriors podrà presentar sol·licitud en l'actual, sempre que l'empresa seleccionada siga diferent d'aquella en què ja haguera realitzat l'estada.
  
Sexta. Sol·licituds i documentació
  
La documentació necessària per a optar a les estades formatives en empreses s'entregarà en dos exemplars i constarà de:
  
1. Sol·licitud, segons el model de l'annex III d'esta ordre.
  
2. Projecte personal, en què s'especificarà:
  
2.a. Objectius generals.
  
2.b. Programació de les activitats, període previst de realització (duració) i temporalització.
  
3. Certificat del secretari/a del centre de destí de la persona sol·licitant en què conste:
  
3.a. Situació administrativa del professor sol·licitant.
  
3.b. Cicle formatiu que impartix.
  
3.c. Horari d'obligat compliment en el centre .
  
4. Altres mèrits a considerar segons el que especifica l'apartat 8.
  
5. Dades de l'empresa o institució seleccionada per a la realització de l'estada formativa:
  
5.a. Si l'empresa en què el professor participant desitja realitzar l'estada formativa és una de les incloses en l'annex II es podran sol·licitar de forma prioritzada fins a un màxim de tres empreses.
  
5.b. Quan l'empresa en què es desitge realitzar l'estada formativa no figure en l'annex II s'haurà d'adjuntar certificat (annex V) en què es faça constar la disponibilitat i el compromís mutu per a l'admissió de la persona sol·licitant.
  
Sèptima. Selecció dels projectes
  
Es constituirà una comissió que estudiarà les sol·licituds, elaborarà les llistes provisionals, resoldrà les eventuals reclamacions i elevarà a la Direcció General d'Ordenació, Innovació Educativa i Política Lingüística la proposta definitiva. La comissió estarà composta per:
  
President:
  
- El cap de l'Àrea d'Ordenació, Innovació i Formació Professional de la Direcció General d'Ordenació, Innovació Educativa i Política Lingüística.
  
Secretari:
  
- Un/a tècnic/a de l'Àrea d'Ordenació, Innovació i Formació Professional, designat pel director general d'Ordenació, Innovació Educativa i Política Lingüística, amb veu però sense vot.
  
Vocals:
  
- El cap de Servei de Formació Professional.
  
- La coordinadora del Programa d'Ensenyaments Tecnicoprofessionals de l'Àrea d'Ordenació, Innovació i Formació Professional.
  
- Un/a tècnic/a del Servei d'Ordenació Acadèmica, designat pel director general d'Ordenació, Innovació Educativa i Política Lingüística.
  
- Un/a tècnic/a del Servei de Formació del Professorat, designat/a pel director general d'Ordenació, Innovació Educativa i Política Lingüística.
  
- Un/a representant de la Inspecció Educativa, nomenat per la Secretaria General.
  
- Dos assessors/es del Centre de Formació, Innovació i Recursos Educatius (CEFIRE) Específic de Formació Professional de Cheste, designats/des pel director general d'Ordenació, Innovació Educativa i Política Lingüística.
  
Esta comissió ajustarà la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
Octava. Criteris de selecció
  
La comissió de selecció realitzarà una valoració de la documentació presentada tenint en compte els següents criteris:
  
1. Interés i qualitat del projecte presentat.
  
1.1. Adequació dels objectius plantejats als cicles formatius de les noves famílies de Formació Professional Específica o de les Arts Plàstiques i de Disseny (fins a 2 punts).
  
1.2. Idoneïtat de l'empresa seleccionada per a la consecució dels objectius de l'estada (fins a 2 punts).
  
1.3. Actualització en determinats aspectes tecnològics l'especificitat dels quals fa difícil l'accés per altres mitjans (fins a 2 punts).
  
1.4. Adequació del projecte a l'entorn productiu del centre educatiu del professor participant (fins a 2 punts).
  
1.5. Viabilitat del període d'estada proposat (fins a 2 punts).
  
2. Professors/es participants.
  
2.1. Idoneïtat de les matèries impartides pel professor sol·licitant, segons els objectius plantejats i l'empresa seleccionada (fins a 3 punts).
  
2.2. Experiència docent en Formació Professional o en Arts Plàstiques i Disseny o Escoles de Ceràmica o en Arts i Oficis, i/o professor-tutor de Formació en Centres de Treball (FCT) i/o pràctiques en alternança (fins a 5 punts).
  
3. No seran tinguts en compte, ni per consegüent valorats, aquells mèrits que els aspirants al·leguen i no acrediten suficientment, així com els que s'exposen i justifiquen fora del termini de presentació de sol·licituds.
  
Novena. Resolució
  
1. Llista provisional
  
La relació provisional de les persones i els projectes seleccionats es farà pública al tauler d'anuncis de la Conselleria de Cultura i Educació, de les direccions territorials de Cultura i Educació i CEFIRE Específic de Formació Professional (Cheste). Hi haurà un termini de 8 dies naturals per a reclamar davant de la comissió. Esta resoldrà les reclamacions i elevarà proposta de resolució al director general d'Ordenació, Innovació Educativa i Política Lingüística.
  
2. Resolució
  
Vista la proposta de la comissió de selecció, el director general d'Ordenació, Innovació Educativa i Política Lingüística resoldrà la convocatòria, que es farà pública en el Diari Oficial de la Generalitat Valenciana i contindrà la relació de beneficiaris i l'import de les ajudes concedides.
  
Desena. Seguiment
  
El Centre de Formació, Innovació i Recursos Educatius (CEFIRE) Específic de Formació Professional (Cheste) realitzarà el seguiment d'estes estades formatives.
  
Onzena. Quantia de les ajudes
  
L'import de les ajudes el proposarà la comissió de selecció en funció de la durada de l'activitat i la distància entre el centre de destí i la localitat de l'empresa col·laboradora, segons el quadre adjunt:
  
En cap cas es concediran ajudes si el centre de destí i l'empresa es troben en la mateixa localitat.
  
Dotzena. Renúncies
  
Una vegada publicada la relació provisional hi haurà un termini de 8 dies naturals per a presentar la renúncia a l'ajuda concedida (annex VI). Les renúncies es presentaran al Registre General de la Conselleria de Cultura i Educació i a les direccions territorials de Cultura i Educació per a la seua acceptació per l'administració.
  
Tretzena. Percepció d'ajudes
  
1. La percepció de l'ajuda està condicionada al fet que l'interessat justifique degudament la participació en la realització d'estades de formació en centres de treball. Per a això enviarà la memòria final que inclourà la documentació següent:
  
a) Certificat de l'entitat o empresa acreditant la realització de l'estada, especificant les hores totals (annex VII).
  
b) Objectius assolits a la finalització del projecte.
  
c) Desenrotllament del projecte. En este apartat es farà constar, sintèticament, el treball realitzat en les diferents fases del projecte així com les implicacions organitzatives que ha suposat el seu desenrotllament.
  
d) Conclusions i suggerències. Es reflectiran els resultats del projecte i la seua incidència en la docència directa, la valoració del procés seguit i del producte aconseguit, i les propostes que per al futur es deriven de la realització del projecte.
  
2. El termini per a l'entrega de la indicada documentació serà de 10 dies hàbils comptats a partir del següent al de la finalització de l'activitat. La documentació citada es podrà entregar en el Registre General de la Conselleria de Cultura i Educació o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. L'activitat corresponent a estades formatives en empreses haurà d'haver finalitzat com a data límit el 16 de novembre de 2001. L'ajuda es farà efectiva al finalitzar l'activitat, una vegada presentada la documentació citada anteriorment.
  
4. Segons l'article 7.2 del Decret 108/1992, de 6 de juliol, del Govern Valencià, quedarà sense efecte la concessió de l'ajuda, després de l'audiència a la persona interessada, quan no es realitzara l'activitat que va motivar la concessió, quan deixaren de reunir-se els requisits que es van exigir o quan s'incompliren, sense causa que ho justifique, les condicions establides en esta convocatòria.
  
5. És incompatible esta ajuda amb altres que pogueren concedir-se per a la mateixa o semblant activitat segons el que disposa l'article 5 apartat j) del Decret 108/1992, de 6 de juliol, pel qual es regula la concessió de beques.
  
Catorzena. Avaluació
  
Al Centre de Formació, Innovació i Recursos Educatius (CEFIRE) Específic de Formació Professional (Cheste) es constituirà una comissió d'avaluació composta per:
  
- El/La director/a del CEFIRE Específic de Formació Professional (Cheste), que la presidirà.
  
- Dos assessors/es del CEFIRE Específic de Formació Professional, un dels quals actuarà com a secretari/ària.
  
- Un/a tècnic/a pertanyent al Servei de Formació del Professorat.
  
- Un/a tècnic/a pertanyent al Servei de Formació Professional.
  
- Un/a tècnic/a pertanyent al Servei d'Ordenació Acadèmica.
  
La comissió podrà demanar de les entitats i empreses la informació que considere necessària per a la correcta avaluació dels projectes. Esta comissió, una vegada estudiada la documentació remesa, elaborarà l'acta final d'avaluació perquè el CEFIRE emeta els certificats corresponents.
  
Quinzena. Certificació
  
1. El CEFIRE Específic de Formació Professional (Cheste) certificarà als assistents les hores totals de durada del projecte realitzat. En cas que es realitzen estades en més d'una empresa, s'expedirà un certificat per cada estada realitzada, indicant l'empresa, les hores i la data de realització.
  
2. Les empreses col·laboradores en el programa d'estades formatives rebran un certificat acreditatiu per part de la Direcció General d'Ordenació, Innovació Educativa i Política Lingüística de la Conselleria de Cultura i Educació, la qual s'encarregarà així mateix de fer pública, pels mitjans adequats, la relació de les mencionades empreses.
  
Setzena. Reconeixement
  
A efectes de reconeixement, certificat i registre, les estades de formació en empreses, com a modalitat de formació permanent del professorat, són assimilables a cursos, segons el que establix l'Ordre de 9 de juny de 1994, de la Conselleria de Cultura i Educació, per la qual es regula la convocatòria, reconeixement, certificat i registre de les activitats de formació permanent del professorat que impartix ensenyaments de règim general no universitari i de règim especial a la Comunitat Valenciana, per la qual cosa, tant l'acta final d'avaluació, com els certificats que s'emeten s'ajustaran al que assenyala en la mencionada ordre.
  
Dessetena. Vinculació a l'entitat o empresa d'acollida
  
Durant el període d'estada en una entitat o empresa el professorat no tindrà cap vinculació o relació laboral amb l'entitat o empresa d'acollida, ni podrà ocupar un lloc de treball dins del seu quadre de personal, per la qual cosa queda exclòs de la legislació laboral vigent.
  
Dihuitena. Retirada de la documentació